GameStop Short Squeeze ส่งผลกระทบต่อตลาดหุ้นมากแค่ไหน
GameStop Short Squeeze จะส่งผลกระทบต่อตลาดหุ้นมากแค่ไหน :
1.  โดยปกติแล้วหุ้นที่ไม่ได้มีน้ำหนักในดัชนีสูงจะไม่ค่อยกระทบกับตลาดหุ้นในภาพรวมเท่าใดนัก แต่ในครั้งนี้เพราะว่ามีกองทุนอย่าง Melvin Capital ซึ่งมีผู้ร่วมลงทุนอย่างบริษัท Citadel และ Point72 ได้ทำการ Short Sell หุ้น GameStop ไว้เป็นจำนวนมาก โดยจะได้กำไรหากหุ้นปรับตัวลดลง แต่ในทางกลับกัน หากหุ้นปรับตัวเพิ่มขึ้นจะสามารถขาดทุนมากกว่าเงินต้นที่ลงทุนไว้ เพราะหุ้นนั้นราคาปรับลดลงได้ไม่ต่ำกว่า 0 แต่ตอนปรับตัวขึ้นนั้นกลับไม่มีเพดานจำกัดไว้ หรือเรียกได้ว่าเป็นการลงทุนที่ ‘จำกัดกำไร แต่ไม่จำกัดขาดทุน’ 

2.  อีกทั้งการที่นักลงทุนรายย่อยดันหุ้นขึ้นไปทำให้บริษัทที่เงินทุนจำกัดต้องจำใจปิดสถานะทั้งที่ขาดทุนโดยการที่ต้องนำเงินไปซื้อหุ้นในตลาดมาคืน หรือถูก ‘Short Squeeze’ ก็ยิ่งเป็นการเร่งให้ราคาหุ้นปรับตัวเพิ่มสูงขึ้นไปอีก โดยสื่อต่างประเทศคาดว่าผู้ที่ทำการ Short Sell ในครั้งนี้จะเสียหายราว 2 หมื่นล้านดอลลาร์สหรัฐ หรือประมาณ 6 แสนล้านบาท 

3.  คำถามที่สำคัญก็คือปัจจุบันคนที่ Short Sell นั้นยอมแพ้หรือปิดสถานะหรือยัง เพราะหากยังไม่ปิดสถานะ กองทุนจะต้องมีเงินใหม่เข้ามาเพื่อค้ำเป็นหลักประกันหรือสำรองไว้เพื่อซื้อหุ้นที่ยืมไปขายล่วงหน้ามาคืน ซึ่งวิธีง่ายที่สุดก็คือการที่กองทุนจะขายหุ้นตัวอื่นที่อยู่ในพอร์ตการลงทุนเพื่อมาชดเชยนั่นเอง แต่ก็อาจจะส่งผลกระทบเป็นลูกโซ่ที่ทำให้ตลาดหุ้นสหรัฐฯ หรือตลาดหุ้นทั่วโลกอาจปรับตัวลดลงได้ในระยะเวลาอันสั้นนี้ 

4.  นอกจากนั้นเมื่อนักลงทุนรายย่อยเห็นวิธีการเช่นนี้ได้ผลกับหุ้น GameStop จึงทำให้มีการชักชวนซื้อหุ้นขนาดเล็ก เช่น หุ้น Koss ผู้ผลิตหูฟัง, หุ้นโรงหนัง AMC และหุ้น BlackBerry ส่งผลให้หุ้นกลุ่มเหล่านี้ต่างปรับตัวเพิ่มขึ้นหลายเท่าตัวในระยะเวลาอันสั้น 

5.  ไม่นับการที่ผู้มีชื่อเสียงหลายคนได้เข้ามามีส่วนร่วมกับเหตุการณ์ครั้งนี้ ทั้ง ไมเคิล เบอร์รี ผู้ที่ทำกำไรจากเหตุการณ์ Hamburger Crisis ในปี 2008 หรือที่เราอาจรู้จักจากภาพยนตร์เรื่อง The Big Short ที่ได้กำไรจากการลงทุนในหุ้น GameStop กว่า 1,500% หรืออีลอน มัสก์ เจ้าของบริษัทรถยนต์ไฟฟ้าอย่าง Tesla ก็มีการใช้ทวิตเตอร์พูดถึงหุ้น GameStop และไม่เห็นด้วยกับการที่วงการวอลล์สตรีทออกกฎไม่ให้นักลงทุนซื้อหุ้น GameStop เพื่อกันการปั่นหุ้น แต่ไม่มีการห้ามนักลงทุนสถาบันในการซื้อหรือทำการ Short Sell 

Money Game ในครั้งนี้จะจบลงอย่างไร : 
1.  นักวิเคราะห์หลายคนมองว่าเหตุการณ์ที่เกิดขึ้นในครั้งนี้อาจจะทำให้ภาครัฐเข้ามาปรับกฎเกณฑ์ในด้านตลาดการเงินรวดเร็วและเข้มขึ้น เพราะตลาดหุ้นสหรัฐฯ นั้นไม่มีการจำกัดการปรับตัวสูงสุดเหมือนตลาดหุ้นบ้านเราที่จำกัดการเพิ่มขึ้นหรือลดลงสูงสุดวันละ 30% ทำให้สามารถเกิดภาวะที่ตลาดมีการเก็งกำไรได้รวดเร็วอย่างที่เห็นในเหตุการณ์นี้ 
-  เหมือนกับกรณีหลังวิกฤต Hamburger Crisis ในปี 2008 ที่ทาง ก.ล.ต. สหรัฐฯ ได้ปรับห้ามทำการ Naked Short ซึ่งคือการทำ Short Sell โดยผู้ขายไม่ได้มีการยืมหุ้นมาไว้ก่อนในวันที่สั่งขายหุ้น โดยในครั้งนี้เราอาจเห็นการเข้ามาปรับปรุงหลักเกณฑ์ในการจำกัดการ Short Sell หรือการจำกัดการ Leverage ของนักลงทุนก็เป็นไปได้ 
-  อีกทั้งทางรัฐบาลของ โจ ไบเดน และเจเน็ต เยลเลน ก็จับตาเฝ้าดูอย่างใกล้ชิดกับกรณีนี้เช่นกัน ซึ่งจะส่งผลกระทบต่อเซนทิเมนต์ตลาด และทำให้นักลงทุนเริ่มรู้สึกว่าต้องลดความเสี่ยงจากการที่ตลาดหุ้นร้อนแรงเกินไป โดยลดสัดส่วนในการถือหุ้นลงไปบ้าง ส่งผลในช่วงนี้อาจจะเห็นการปรับฐานของตลาดหุ้นบ้าง 

2.  โดยหากมองในแง่มุมของปัจจัยพื้นฐานนั้น หุ้นร้านเกมที่มีผลประกอบการขาดทุน แต่มีการซื้อขายที่กว่า P/BV 60 เรียกได้ว่าเป็นราคาที่แพงอย่างแน่นอน 
-  มีคำพูดของ เบนจามิน เกรแฮม ซึ่งเป็นอาจารย์ของนักลงทุนเอกอย่าง วอร์เรน บัฟเฟตต์ ว่า “ในระยะสั้น ตลาดหุ้นเป็นเครื่องโหวตลงคะแนนเสียง แต่ในระยะยาว ตลาดหุ้นเป็นเครื่องชั่งน้ำหนัก” หรือหมายความว่า  ในระยะสั้นมันไม่เกี่ยวหรอกว่าหุ้นตัวไหนจะถูกหรือแพง ใครจะวิเคราะห์ผิดหรือถูก มันสำคัญแค่ว่าเงินฝั่งไหนมากกว่า ฝั่งนั้นก็จะเป็นผู้ชนะ หรือที่เราชอบเรียกกันว่า Money Game นั่นเอง 
-  โดยหากมองในแง่มุมของปัจจัยพื้นฐานนั้น หุ้นร้านเกมที่มีผลประกอบการขาดทุน แต่มีการซื้อขายที่กว่า P/BV 60 เรียกได้ว่าเป็นราคาที่แพงอย่างแน่นอน
2.การวิเคราะห์ทางการเงิน & เศรษฐศาสตร์การเงิน,5.ความรู้ทางการเงิน